**Tájékoztatás**

***I.*** Több pályázatíró cég küldött olyan hirdetéseket az egyházi szervezeteknek, mely szerint decemberben 100%-os templom felújítási lehetőség várható. Ezekben nem véletlenül nem található semmilyen hivatkozás semmilyen jogszabályra, mivel aktuálisan ilyen kiírás megjelenéséről nincsen hivatalos információ. A közeljövőben ténylegesen várható lehetőségek csak külső felújítást és/vagy energetikai korszerűsítést tesznek lehetővé, és nem 100%-os támogatások.

***II.*** A közeljövőben kezdődik a vidéki gyülekezeteket érintő LEADER Helyi Vidékfejlesztési Stratégiák (a továbbiakban: HFS) megalkotása. A 10 000 fő alatti településeken működő gyülekezetek jövőbeli lehetőségeiket most nagyban befolyásolhatják.

***1.*** A 2014-20 as időszak programjai tekintetében változott a vidék meghatározása. A korábbi időszakkal ellentétben nem az 5 000 fő alatti községek, hanem 10 000 fő lakosságszám alatti összes település vidéknek számít. Ez azt jelenti, hogy az ebbe beleeső települések a Vidékfejlesztési Program 2014-2020 alá tartoznak, a 10 000 fő felettiek pedig a Széchenyi 2020 Településfejlesztési Operatív Programba.

***2.*** A Vidékfejlesztési Program 2014-2020-ban összesen 3 vidékfejlesztést tartalmazó jogcím van, a többi mind mezőgazdasági, erdészeti, illetve környezetvédelmi (valamint ebben tevékenykedők tevékenységének bővítéséről szólnak).

***2/a.*** A kismértékű infrastruktúra fejlesztés jogcím keretében az egyházi szempontból nem érdekes lehetőségek mellett településképet meghatározó épületek homlokzat felújítására és energetikai korszerűsítésére, illetve közösségi funkciót ellátó épületek energetikai korszerűsítésére lesz lehetőség. Ez a járás besorolásától függően 75-95% támogatású. További részletszabályozás még nem áll rendelkezésre.

***2/b.*** Az alapvető szolgáltatások keretében szintén a későbbiekben derülnek ki a részletszabályok. A támogatás itt ugyanúgy 75-95%. Van olyan intézkedése, amely biztosan nem érint bennünket, de olyanok is, amelyek lehet, hogy igen. Ezek a következők:

**2/b1.** közétkeztetést végző intézmények konyhájának fejlesztése (párakat érinthet).

**2/b2.** falugondnoki, tanyagondnoki, polgárőr, illetve mezőőr szolgálat jármű és eszközbeszerzései. Ennél idén, még a korábbi időszak szabályozása alapján lehetett beszerezni egyéb közösségi cél jogcímen gyülekezeti járművet is. Az új rendszerről viszont egyelőre nincsen olyan részletszabály, ami a továbbiakra vonatkozóan ezt a lehetőséget megerősítené, vagy tételesen kizárná.

**2/b3.** csak 1000 fő alatti településeken többfunkciós közösségi tér, szolgáltató központ létrehozása, fejlesztése. A korábbiakban, hasonló jogcímen településenként 1 darabot támogattak, könyvtári és internetezési szolgáltatást legalább kellett nyújtani és ezekhez komoly nyitvatartási és dokumentálási kötelezettségek is társultak. Ha a felsorolt kötelezettségeken valamelyest enyhítenek, akár gyülekezeteknek is érdekes lehet ez a jogcím.

A 2/a és 2/b ponthoz tájékoztatásként az alábbiakban olvasható, hogy az Egyházkerület területét érintő járások a 290/2014. számú kormányrendelet, illetve a Vidékfejlesztési Program szerinti besorolásuk alapján mekkora támogatásban részesülhetnek:

95%: Barcsi, Csurgói, Devecseri, Sárbogárdi

90%: Enyingi, Nagyatádi, Tabi, Vasvári

85%: Celldömölki, Fonyódi, Kaposvári, Kisbéri, Lenti, Letenyei, Marcali, Sümegi, Pápai, Téti, Zalaszentgróti

75%: az összes többi járás

***2/c.*** LEADER jogcím keretébe tartozik az "egyéb". Ez akár 100% támogatású is lehet. Akinek van az előzőbe nem beleilleszthető támogatási igénye, az akkor pályázhat, ha lesz ahhoz megfelelő pályázati kiírás. Ez az, ami a közeljövőben befolyásolható lehet a következők szerint.

Az 1721/2015. számú kormányhatározat szerint októberben került volna kiírásra a pályázat a HFS-k megalkotására. Ez kicsit csúszásban van, azonban a LEADER csoportok azt a tájékoztatást kapták, hogy pályázataikat december 10 és 17 között adhatják majd be. Ezekben kerül meghatározásra, hogy a térség szervezeteit hogyan kívánják bevonni a fejlesztési igények összegyűjtésébe. Ahogy ezeket a pályázatokat jóváhagyják, megkezdődik a HFS-k megalkotása, amelyben meghatározásra kerül, hogy milyen támogatási célok lesznek, amelyekre aztán majd lehet pályázni.

Ezért kérünk mindenkit, hogy érintett települése(i) vonatkozásában mihamarabb vegyék fel a kapcsolatot az ott illetékes LEADER csoporttal, hogy nehogy lemaradjanak a lehetőségről.

Fontos, hogy ezeknél a pályázatoknál korábban az építési munkák vagy eszközbeszerzések 12%-ának megfelelő összeget lehetett igényelni az egyéb költségekre (terveztetés, pályázatírás, lebonyolítás koordinációja, műszaki ellenőr díja, elszámolás költsége ...), amely általában megközelítőleg fedezte is a költségeket. Ez mostantól mindegyik említett jogcímnél csak 5% lesz. Ebből adódóan a támogatási arányok miatt szükséges mellett még 5-10% szükséges önerővel érdemes számolni!

***III.*** Megkérünk minden érintett szervezetet, hogy pályázatírókkal ne kössenek olyan megállapodást, ami nem tartalmaz konkrét, megjelent pályázati kiíráshoz kapcsolódó konkrét feladatot, de elköteleződést jelenthetnek olyan pályázatokon való velük történő indulásra, amely nem szolgálja feltétlenül érdekeinket.

***IV.*** Az alapítványok alapszabályát március 15-ig összhangba kell hozni az új Ptk-val. Aki ezt addig nem teszi meg, azt törölheti az illetékes Cégbíróság!

Kaposvár, 2015. november 20.

Készítette:

Egyházi Pályázatok Kft.
Pahocsa Dániel
pályázati referens
a Dunántúli Református Egyházkerület részére,
területén található egyházmegyék és egyházközségek tájékoztatására

Források:

1721/2015. (X.6.) Korm. határozat: http://njt.hu/cgi\_bin/njt\_doc.cgi?docid=191330.312423)
Vidékfejlesztési Program 2014-2020: https://www.palyazat.gov.hu/download.php?objectId=54181)
Vidékfejlesztési Program Kézikönyv: http://www.nak.hu/hu/egyseges-kerelem-gazdalkodoi-kezikonyvek/3128--50/file)
Észak-Kaposi LEADER Vidékfejlesztési Egyesület 2015.november 19-ei közgyűlése